Document ID: 31984R2093

*****
ΚΑΝΟΝΙΣΜΟΣ (ΕΟΚ) αριθ. 2093/84 ΤΗΣ ΕΠΙΤΡΟΠΗΣ
της 19ης Ιουλίου 1984
σχετικά με τις μεθόδους ανάλυσης που πρέπει να χρησιμοποιούνται για τον προσδιορισμό της περιεκτικότητας σε ξηρό προϊόν, σε λιπαρές ουσίες και σε σάκχαρα ορισμένων προϊόντων συνήθους αρτοποιίας της κλάσεως 19.07 του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιουνίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3,
Εκτιμώντας:
ότι ο κανονισμός (ΕΟΚ) αριθ. 803/80 της Επιτροπής (2) προβλέπει ότι τα προϊόντα συνήθους αρτοποιίας των οποίων οι περιεκτικότητα σε λιπαρές ουσίες και σε σάκχαρα (τα οποία, κατόπιν αναστροφής, προσδιορίζονται και υπολογίζονται ως γλυκόζη) δεν υπερβαίνουν, κάθε μία, το 5 % επί ξηρού προϊόντος, υπάγονται στην κλάση 19.07 του Κοινού Δασμολογίου·
ότι, για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπιστούν διατάξεις σχετικά με τις μεθόδους ανάλυσης που πρέπει να χρησιμοποιούνται για τον προσδιορισμό των μεγεθών που προβλέπονται από τον κανονισμό (ΕΟΚ) αριθ. 803/80·
ότι, μετά από τις έρευνες και τις μελέτες που έγιναν, φαίνεται ότι είναι ενδεδειγμένες οι ακόλουθες αναλυτικές μέθοδοι:
- ο προσδιορισμός της περιεκτικότητας σε ξηρό προϊόν γίνεται δια ξηράνσεως αντιπροσωπευτικού δείγματος σε 103 ± 2 °C μέχρι σταθεράς μάζας,
- ο προσδιορισμός της περιεκτικότητας σε λιπαρές ουσίες γίνεται κατόπιν υδρολύσεως με υδροχλωρικό οξύ. Θεωρούνται σαν λιπαρές ουσίες το προϊόν που λαμβάνεται μετά από αυτή την υδρόλυση με εκχύλιση με πετρελαϊκό αιθέρα,
- ο προσδιορισμός της περιεκτικότητας σε σάκχαρα γίνεται κατόπιν αναστροφής με τη μέθοδο 6 (μέθοδος LUFF-SCHOORL) που περιγράφεται στο παράρτημα ΙΙ της οδηγίας 79/796/ΕΟΚ της Επιτροπής (3). Η αναστροφή πρέπει να γίνει με ενζυματική μέθοδο και να έχει σαν μόνο αποτέλεσμα την αναστροφή της σακχαρόζης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα αναλυτικά μεγέθη που αναφέρονται στον κανονισμό (ΕΟΚ) αριθ. 803/80 προσδιορίζονται σύμφωνα με τις διαδικασίες που περιγράφονται κατωτέρω:
- ο προσδιορισμός της περιεκτικότητας σε ξηρό προϊόν γίνεται δια ξηράνσεως αντιπροσωπευτικού δείγματος σε 103 ± 2 °C μέχρι σταθεράς μάζας,
- ο προσδιορισμός της περιεκτικότητας σε λιπαρές ουσίες γίνεται κατόπιν υδρολύσεως με υδροχλωρικό οξύ. Θεωρούνται σαν λιπαρές ουσίες το προϊόν που λαμβάνεται μετά από αυτή την υδρόλυση με εκχύλιση με πετρελαϊκό αιθέρα,
- ο προσδιορισμός της περιεκτικότητας σε σάκχαρα γίνεται κατόπιν αναστροφής με τη μέθοδο 6 (μέθοδος LUFF-SCHOORL) που περιγράφεται στο παράρτημα ΙΙ της οδηγίας 79/796/ΕΟΚ. Η αναστροφή πρέπει να γίνεται με ενζυματική μέθοδο και να έχει σαν μόνο αποτέλεσμα την αναστροφή της σακχαρόζης.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 1984.

Labels: 0
17